RESOLUCIÓN do 25 de febreiro de 2008 pola que se modifica a do 20 de decembro de 2007 pola que se regula o procedemento para a concesión das axudas para a subministración aos alumnos de centros escolares de leite e determinados produtos lácteos e se convocan para o ano 2008.
FONDO GALEGO DE GARANTÍA AGRARIA — III. OUTRAS DISPOSICIÓNS — 03/03/2008

A Resolución do 20 de decembro de 2007 (DOG nº 4, do 7 de xaneiro) estableceu o procedemento para a concesión das axudas para a subministración aos alumnos de centros escolares de leite e determinados produtos lácteos e convocou a dita axuda para o ano 2008.
Esta resolución foi ditada ao abeiro do disposto nos regulamentos (CE) nº 1255/1999, do Consello, do 17 de maio, e 2707/2000, da Comisión, do 11 de decembro, así como no Real decreto 194/2002, do 15 de febreiro, sobre as modalidades de aplicación no Estado español do establecido na referida normativa comunitaria.
No entanto, resulta necesario modificar as ditas bases, a través desta resolución, xa que durante a tramitación para a súa aprobación e publicación se modificou a normativa comunitaria a través do Regulamento (CE) nº 1544/2007, da Comisión, do 20 de decembro, concretamente no que se refire á lista de produtos que se poden beneficiar da axuda. O feito de modificar as categorías de produtos fai necesario adaptar ás novas categorías o cadro de prezos máximos que pagarán os alumnos, así como o importe das axudas por categoría e período.
En consecuencia, de conformidade co previsto no artigo 30.1.3 do Estatuto de autonomía de Galicia e no uso das facultades que me confire a Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo único.-A Resolución do 20 de decembro de 2007, pola que se regula o procedemento para a concesión das axudas para a subministración aos alumnos de centros escolares de leite e determinados produtos lácteos, modifícase nos seguintes termos:
Un.-O punto 2 do artigo 5º substitúese polo seguinte:
«2. Nos casos dos produtos das categorías II e III previstas no anexo I, o cálculo sinalado no punto anterior efectuarase con base nas cantidades seguintes:
a) 100 kg de produtos da categoría II consideraranse equivalentes a 300 kg de leite enteiro.
b) 100 kg de produto da categoría III consideraranse equivalentes a 765 kg de leite enteiro».
Dous.-O anexo I substitúese polo anexo I desta resolución.
Tres.-O anexo VIII substitúese polo anexo VIII desta resolución.
Catro.-O anexo IX substitúese polo anexo IX desta resolución.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia e será de aplicación para as axudas solicitadas ao abeiro da Resolución do 20 de decembro de 2007 (DOG nº 4, do 7 de xaneiro de 2008), pola que se convocan para o ano 2008 as axudas para a subministración aos alumnos de centros escolares de leite e determinados produtos lácteos.
Santiago de Compostela, 25 de febreiro de 2008.
Edelmiro López Iglesias
Director do Fondo Galego de Garantía Agraria
ANEXO I
Lista de produtos que se poden beneficiar da axuda comunitaria
Categoría I.
a) Leite tratado termicamente.
b) Leite con sabor a chocolate ou aromatizado tratado termicamente e que conteña como mínimo un 90 por cento en peso do leite recollido na letra a).
c) Iogur obtido a partir do leite recollido na letra a)1.
Categoría II.
Queixos frescos e fundidos non aromatizados2, cun contido de materias graxas en peso da materia seca igual ou superior ao 40 por cento.
Categoría III.
Queixos que non sexan frescos nin fundidos, cun contido de materias graxas en peso da materia seca igual ou superior ao 45 por cento.
1 Quedan expresamente excluídos da lista os iogures chocolateados, aromatizados, con froitas ou con azucre, os iogures líquidos para beber e as sobremesas lácteas.
2 Para os efectos desta categoría, por queixo non aromatizado entenderase o queixo obtido exclusivamente a partir do leite, aceptándose a adición das substancias necesarias para a súa fabricación sempre que as ditas substancias non se utilicen para substituír, total ou parcialmente, calquera compoñente lácteo.
Ver referencia pdf "04400D018P051.PDF"